Grootskaalse kragonderbrekings in Turkye | Maroela Media
Kragonderbreking in Turkye Foto: @metesohtaoglu, Twitter
Talle provinsies in Turkye het Dinsdag grootskaalse kragonderbrekings ervaar en vervoer, hospitale en vervaardiging moes ure lank opgeskort word.
Dit is nog nie duidelik wat tot die kragonderbreking gelei het nie, maar beamptes het aan die dagblad Hürriyet gesê hulle skryf dit toe aan 'n tegniese probleem. Doğan News Agency het gerig byna al 81 provinsies is deur die kragonderbreking geraak, buiten Van in die ooste wat sy elektrisiteit van Iran invoer.
"Elke moontlikheid, insluitend 'n terreuraanval, word ondersoek," het eerste minister Ahmet Davutoğlu aan verslaggewers in Ankara gesê. Hy het bygevoeg 'n krisissentrum is opgerig en die publiek sal uurliks op hoogte gehou word.
Taner Yıldız, minister van energie, het gesê die kragtoevoer is omstreeks 20:40 weer landswyd herstel.
Sosiale media het gegons oor die kragonderbrekings onder die hutssleutel #BuradaElektrikYok (daar is geen elektrisiteit hier nie).
Turkye poog om 'n streeks-elektrisiteitsmark te skep deur sy kragvoorsieners te privatiseer. Altesaam 20 kragnetwerke is in 2013 geprivatiseer.